text: Motorvej åben igen - afkørsel spærret efter væltet anhænger
  20 december 2017 kl. 11.14
  En væltet lastvognsanhænger har fået politiet til at lukke frakørsel 63 på E45 ved Kolding. Der er massiv kø helt ned til Hylkedal Rasteplads.
  Opdatering: Politiet har nu åbnet E20/E45 i nordgående retning mellem 64 Kolding V og 63 Bramdrupdam. Der er fortsat meget lang kø både på motorvejen og i selve Kolding by. Frakørsel 63 Bramdrupdam er fortsat spærret - formentlig til omkring 14.40.
  En lastvognsanhænger er væltet på E45 ved afkørsel 63 Bramdrupdam i retning fra Kolding V mod Kolding N.
  Anhængeren indeholdt kobberspåner, der nu ligger spredt over vejen. Biler der kører over spånerne risikerer at punktere, og derfor har Syd- og Sønderjyllands Politi valgt at lukke både afkørslen og det første spor, indtil der er ryddet ordentligt op.
  Det giver en lang kø på motorvejen helt fra Hylkedal Rasteplads og frem til ulykkesstedet.
  Arbejdet med at rydde spåner op forventes tidligst afsluttet omkring 13.30.
  